হালকা শীতের আমেজ। ভ্রমণপিপাসু বাঙালি তাই ভিড় জমিয়েছেন দিঘায়। কিন্তু নিম্নচাপের ফলে শুরু হওয়া বৃষ্টিতে সব আনন্দ মাটি সমুদ্র শহরে জড়ো হওয়া পর্যটকদের। জেলা প্রশাসনের পক্ষ থেকে সতর্কতা জারি করা হয়েছে।
দিঘায় পর্যটকদের সমুদ্রে নামতে ও মৎস্যজীবীদের গভীর সমুদ্রে যেতে নিষেধাজ্ঞা জারি করেছে প্রশাসন। শুক্রবার রাত থেকে নিম্নচাপের ফলে বর্ষণ শুরু হয়েছে গোটা দক্ষিণবঙ্গ জুড়ে। ফলে শনিবার সকাল থেকে দিঘায় থাকা পর্যটকরা সমুদ্রের পাড়ে দাঁড়িয়ে থেকে শুধুই সমুদ্রটুকু উপভোগ করেছেন। নামতে পারেননি ভরা সমুদ্রে।

 

দিঘায় পর্যটকরা। — নিজস্ব চিত্র

এই বিষয়ে অন্যান্য খবর

শীতে দিঘায় ছুটি কাটান নিশ্চিন্তে, সমুদ্র স্নানে কমল বিপদ। দেখুন ভিডিও
দিঘায় ধরা পড়ল দৈত্যাকার মাছ, হল নিলাম, দাম শুনে অবাক হবেন না
দিঘায় যদি সুনামি হয়, পর্যটকরা দেখলেন। এমনটা আগে হয়নি


এমনিতেই ডিসেম্বর-জানুয়ারি মাসে সারা সপ্তাহ জুড়েই ভিড় থাকে। তবে হঠাৎই নিম্নচাপের ফলে মুখ ভার পর্যটকদের। কেউ কেউ আবার হোটেল-বন্দি হয়ে আনন্দ করছেন নিজের মতো করে। 
ঢাকুরিয়া থেকে এসেছেন পলাশ বন্দ্যোপাধ্যায়। প্রাইভেট কোম্পানিতে কাজ করেন তিনি। মেয়ের স্কুলের পরীক্ষা শেষ, তাই ছুটি নিয়ে দিঘায় এসেছেন। হঠাৎই এই পরিস্থিতি হওয়ায় আপাতত পুরো ছুটির মজাই নষ্ট হয়ে গিয়েছে।
হাওড়ার আন্দুল থেকে এসেছেন দেবাশিস মাইতি, বিবেক জানা, স্বপন দাস। তাঁরা জানালেন, ‘‘প্রাকৃতিক দুর্যোগকে তো আর আটকানো যাবে না, তাই হোটেলে বসেই নিজেদের মতো আনন্দ করছি।’’ বারাসত থেকে শুক্রবার বিকেলে দিঘাতে বেড়াতে এসেছেন শ্যামল পারিয়াল। হতাশ হয়েছেন তিনিও।